แนวโน้มหุ้นเช้าขึ้นต่อ
นักวิเคราะห์ประเมินดัชนีเช้าวันนี้ปรับขึ้นต่อ ดาวโจนส์ทำสถิติสูงสุดใหม่รับเศรษฐกิจฟื้น-สภาพคล่องล้น
12 มี.ค. 2556

นักวิเคราะห์ประเมินดัชนีเช้าวันนี้ปรับขึ้นต่อ ดาวโจนส์ทำสถิติสูงสุดใหม่รับเศรษฐกิจฟื้น-สภาพคล่องล้น
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์เชิงกลยุทธ์ บล.ทิสโก้ กล่าวว่า ตลาดหุ้นไทยปรับขึ้นในกรอบจำกัด แม้ปัจจัยต่างประเทศเป็นกลางเมื่อคืนตัวเลขเศรษฐกิจสหรัฐไม่มีอะไรแต่ดาวโจนส์ก็ยังสามารถเดินหน้าขึ้นทำสถิติสูงสุดใหม่เป็นประวัติการณ์ได้ เป็นเรื่องตัวเศรษฐกิจที่ออกมาดีกว่าคาดต่อเนื่อง ทั้งตัวเลขเศรษฐกิจสหรัฐฯ ISM ภาคบริการ การจ้างงานอัตราการว่างงานก็ลดลงนับตั้งแต่ปี 2009 ส่วนฟากยุโรปปิดบวกลบกระจัดกระจายได้รับแรงกดดันจากเรื่องอิตาลีที่ถูกลดเครดิตลงอีกขั้น
ตลาดหุ้นไทยมีข่าวเรื่องสำนักงานประกันสังคมเพิ่มสัดส่วนการลงทุนในตลาดหุ้นจาก 10% เป็น 12% คิดเป็นเม็ดเงินที่เพิ่มขึ้น 20,000 ล้านบาท ยังเป็นผลดีต่อสภาพคล่องที่ไหลเข้าตลาดหุ้นอยู่เป็นปัจจัยที่ช่วยให้ตลาดหุ้นไทยสามารถปรับขึ้นได้ในวันนี้ แต่ระหว่างวันมีความผันผวนอาจมีแรงขายทำกำไรบ้าง ให้แนวต้าน 1,580-1,585 แนวรับ 1,565 และ 1,560 จุด 
กลุ่มหลักทรัพย์ยังคงได้ประโยชน์จากมูลค่าซื้อขายที่เพิ่มขึ้นมาก โดยหุ้นที่ราคายังไม่แพงและมีพื้นฐานเด่นๆ เช่น ASP FNS ZMICO